Pitcairn

Las illas de Pitcairn (oficialament, Illas Pitcairn, Henderson, Ducie e Oeno) son un territòri d'otramar dau Reiaume Unit situat dins l’Ocean Pacific. La capitala es Adamstown. Lo gentilici es pitquernian -a. Lo territòri es compausat de quatre illas, que sola Pitcairn es poblada: Pitcairn Ducie Henderson Oeno Istòria Colonizada pels polinesians (dins lo folclòre mangarevian es coneguda coma Mata-ki-te-Rangi o Heragi), puèi abandonada, l’illa de Pitcairn foguèt redescobèrta e nomenada lo 2 de julhet de 1767 pel capitani anglés Philip Carteret. Lo 23 de genièr de 1790, los mutins de la nau Bounty s’i installèron amb las femnas polinesianas. Lo 6 de febrièr de 1808, la nau americana Topaz del capitani Mayhew Folger tornèt descurbir l’illa. En 1831 los abitants foguèron deportats a Taïti. Foguèron decimats per las malautiás, e tornèron dins l’illa. Lo 29 de novembre de 1838, l’illa venguèt un protectorat britanic. Una segonda deportacion se faguèt en 1856 dins l’illa de Norfolk, mas tre 1857 una part dels pitquernés tornèron. Lo pòble pitquernés demòra uèi partit entre las doas illas. Lo 16 de setembre de 1887, Pitcairn venguèt una colonia anglesa, administrada dempuèi Fiji. En 1937 la populacion es de 233 abitants, lo maximum enregistrat. En 1938 li foguèron annexadas las autras tres illas. Lo 10 d’octobre de 1970 venguèt una colonia a despart. Dempuèi la segonda mitat del sègle XX, l’illa coneis una emigracion importanta cap a Nòva Zelanda e se demandan ara se serà pas rapidament despoblada. Politica e administracion Territòri d’otramar britanic, l’illa es administrada per un governador qu’es a l’encòp comissari del Reialme Unit en Nòva Zelanda. Localament, la foncion de magistrat en cap foguèt abolida en 1999. Dempuèi, es un cònsol elegit cada 3 ans.